Eesistumise digilahenduste nõuniku Valdek Lauri sõnul annab eesistumine hea võimaluse tutvustada Eestit uuendusmeelse riigina. «Sarnase isejuhtivate väikebusside pilootprojekti on ellu viinud Soome ja mitu teist Euroopa riiki. Erinevalt näiteks Soomest plaanime meie tuua isejuhtivad väikebussid päris südalinna ning sõitma marsruudil, mida kasutab palju inimesi,» selgitas Laur.

See, kus väikebussid täpsemalt liikuma hakkavad, lepitakse nõuniku sõnul kokku Tallinna Transpordiameti ja Tallinna Kommunaalametiga. «Antud hankega otsitav teenusepakkuja peab koostöös Riigikantselei ja isejuhtivate väikebusside tootjaga korraldama busside transpordi, trassi kaardistuse ja ettevalmistuse ning tagama busside kasutuse kokkulepitud korras ja ajal,» rääkis Laur.

Pilootprojekti maksumuseks on umbes 50 000 eurot. Lauri sõnul sisaldab see trassi ettevalmistust, väikebusside transporti Eestisse ja renti. «Me otsime partnerit projekti teostamiseks, et eesistumise ajal tõsta esile ja kinnistada Euroopas levinud arvamust Eestist kui uuenduslikust ja tehnoloogia arendamisele pühendunud riigist,» selgitas ta.

Digilahenduste nõuniku kinnitusel saavad isejuhtiva bussiga proovida tasuta sõitu lisaks eesistumise ajaks Tallinnasse saabuvatele väliskülalistele ka kõik teised huvilised. «Väikebussidesse soovime leida ka juhid, kes eesti, vene ja inglise keeles tutvustaksid isejuhtivaid sõidukeid,» ütles Laur Postimehele.